DA Den Europæiske Unions Tidende C 63/1

EUROPA-PARLAMENTETS PRÆSIDIUMS AFGØRELSE

af 29. marts 2004 (1)

om fastsættelse af gennemførelsesbestemmelser til Europa-Parlamentets og Rådets forordning (EF) nr. 2004/2003 om statut for og finansiering af politiske partier på europæisk plan

2014/C 63/01

EUROPA-PARLAMENTETS PRÆSIDIUM HAR —

under henvisning til traktaten om oprettelse af Det Europæiske Fællesskab, særlig artikel 191,

under henvisning til Europa-Parlamentets og Rådets forordning (EF) nr. 2004/2003 af 4. november 2003 om statut for og finansiering af politiske partier på europæisk plan (2), særlig artikel 9, stk. 1,

under henvisning til Europa-Parlamentets og Rådets forordning (EU, Euratom) nr. 966/2012 af 25. oktober 2012 om de finansielle regler vedrørende Unionens almindelige budget og om ophævelse af Rådets forordning (EF, Euratom) nr. 1605/2002 (3) (»finansforordningen«), og Kommissionens delegerede forordning (EU) nr. 1268/2012 af 29. oktober 2012 om gennemførelsesbestemmelser til Europa-Parlamentets og Rådets forordning (EU, Euratom) nr. 966/2012 om de finansielle regler vedrørende Unionens almindelige budget (4) (»gennemførelsesbestemmelserne til finansforordningen«),

under henvisning til forretningsordenens artikel 23, stk. 11, og

og ud fra følgende betragtninger:

(1) Det er nødvendigt at fastsætte bestemmelser om tildelingen og forvaltningen af de tilskud, der har til formål at bidrage til finansiering af politiske partier på europæisk plan (»partier«) og politiske fonde på europæisk plan (»fonde«).

(2) Den økonomiske støtte til partier og fonde er et driftstilskud som omhandlet i finansforordningens artikel 121.

(3) Den økonomiske støtte til fonde er accessorisk til den økonomiske støtte, der ydes til partier, da den er betinget af fondens tilknytning til et parti og af fondens supplerende rolle i opnåelsen af partiets langsigtede mål. Enhver tildeling af økonomisk støtte er af hensyn til en forsvarlig økonomisk forvaltning og gennemsigtighed omfattet af Præsidiets afgørelse, som meddeles støttemodtageren —

VEDTAGET DENNE AFGØRELSE:

Artikel 1

Formål

Denne afgørelse fastsætter procedurerne for gennemførelse af forordning (EF) nr. 2004/2003.

Medmindre andet udtrykkeligt er angivet, finder denne afgørelse anvendelse på såvel partier som fonde.

Artikel 2

Indkaldelse af forslag

Europa-Parlamentet offentliggør hvert år inden udgangen af første halvår forud for det år, for hvilket der ansøges om tilskud, en indkaldelse af forslag med henblik på tildeling af tilskud til finansiering af partier og fonde.

Artikel 3

Ansøgning om finansiering

1. I henhold til artikel 4 i forordning (EF) nr. 2004/2003 indgiver hver organisation, der ønsker at opnå et tilskud over Unionens almindelige budget, en skriftlig ansøgning til Europa-Parlamentets formand inden den 1. oktober i året forud for det regnskabsår, for hvilket der ansøges om tilskud. De betingelser, der er fastlagt i artikel 3 i forordning (EF) nr. 2004/2003, skal være opfyldt på datoen for indgivelsen af ansøgningen og skal opretholdes i hele finansieringsperioden.

2. Den formular, der skal anvendes til at ansøge om tilskud, er fastsat i bilag 1. Formularen findes på Parlamentets websted.

3. De generelle bestemmelser som anført i bilag 2a (partier) og bilag 2b (fonde) skal være accepteret i ansøgningen om tilskud.

4. Enhver meddelelse, der gives i overensstemmelse med artikel 4, stk. 3, i forordning (EF) nr. 2004/2003, stiles til Europa-Parlamentets formand.

Artikel 4

Afgørelse om ansøgning om finansiering

1. Efter indstilling fra generalsekretæren vurderer Præsidiet ansøgningerne om finansiering på grundlag af de kriterier, der er fastlagt i artikel 3 og 4 i forordning (EF) nr. 2004/2003, for at udvælge de ansøgninger, der kan opnå finansiering. Præsidiet og, som led i forberedelsen af Præsidiets afgørelse, generalsekretæren kan opfordre en ansøger til at supplere eller uddybe den dokumentation, der er vedlagt ansøgningen, inden for en af dem fastsat frist.

2. Inden den 1. januar i det regnskabsår, for hvilket der ansøges om tilskud, opstiller Præsidiet en liste over tilskudsmodtagere og de tildelte beløb. Hvis en ansøgning om tilskud ikke imødekommes, begrunder Præsidiet afslaget i den samme afgørelse, navnlig under henvisning til de kriterier, der er fastlagt i artikel 3 og 4 i forordning (EF) nr. 2004/2003.

Den frist, der er fastsat i første afsnit, kan undtagelsesvis forlænges, hvis det på grund af datoen for det sidste præsidiemøde inden Parlamentets juleferie eller på grund af en forsinkelse i Unionens budgetprocedure, ikke er muligt rettidigt at udarbejde listen over tilskudsmodtagere og de tildelte tilskudsbeløb.

Præsidiet træffer afgørelse på grundlag af den i stk. 1 omhandlede vurdering. I afgørelsen tager Præsidiet hensyn til eventuelle ændringer i situationen, der måtte være indtrådt siden indgivelsen af ansøgningen, på grundlag af de meddelelser, som er modtaget i overensstemmelse med artikel 4, stk. 3, i forordning (EF) nr. 2004/2003 og til almindeligt kendte ændringer.

I henhold til artikel 10, stk. 1, litra b) i forordning (EF) nr. 2004/2003 fastsættes det tilskudsbeløb, som tildeles hvert parti, på grundlag af antallet af medlemmer af Europa-Parlamentet, som er medlem af det ansøgende parti på den sidste dato for indgivelse af ansøgninger, medmindre antallet af medlemmer af Europa-Parlamentet forhøjes efter nye medlemsstaters tiltrædelse.

Når beløbene til ansøgerne adskiller sig betydeligt fra dem, som kunne forventes, på det tidspunkt indkaldelsen af forslag blev offentliggjort, som følge af en ændring af antallet af organisationer, der anmoder om finansiering, eller af antallet af medlemmer af Europa-Parlamentet, der har tilsluttet sig et ansøgerparti, underretter generalsekretæren Præsidiet, der kan anmode Europa-Parlamentets formand om at forelægge det kompetente udvalg et forslag med henblik på at tilpasse de disponible bevillinger.

3. Generalsekretæren eller en person, der er behørigt bemyndiget af denne, meddeler skriftligt ansøgerne, hvilken afgørelse der er truffet om deres ansøgning. Hvis der ydes tilskud, indeholder meddelelsen som bilag Præsidiets afgørelse om tildeling af tilskuddet. Hvis ansøgningen ikke imødekommes, meddeles begrundelsen for Præsidiets afslag. Der gives meddelelse til de ansøgere, hvis ansøgning Præsidiet ikke har imødekommet, inden for 15 kalenderdage efter at afgørelsen om tildeling af tilskud er meddelt modtagerne.

Artikel 5

Afgørelse om tildeling af tilskud

Tilskud til en modtager gøres til genstand for Præsidiets afgørelse om tildeling af tilskud, som meddeles modtageren, i henhold til finansforordningens artikel 121, stk. 1. Modeller for udkast til en afgørelse om tildeling af tilskud findes i bilag 2a og 2b.

Artikel 6

Betaling

1. Medmindre Præsidiet træffer anden afgørelse, udbetales tilskuddet som forskudsfinansiering til modtagerne i én enkelt tranche på 80 % af det maksimale tilskudsbeløb senest 15 dage efter datoen for afgørelsen om tildeling af tilskud. Der er mulighed for 100 % forhåndsfinansiering af det maksimale støttebeløb, forudsat at modtageren i henhold til artikel 206 i gennemførelsesbestemmelserne til finansforordningen stiller forfinansieringsgaranti, der dækker 40 % af det ydede tilskud.

2. Udbetaling af saldoen finder sted efter udgangen af den EU-tilskudsberettigede periode på grundlag af modtagerens faktiske udgifter til arbejdsprogrammets gennemførelse. Beløber de samlede forudgående udbetalinger sig til mere end det fastsatte endelige tilskudsbeløb, kræver Parlamentet de uberettiget udbetalte beløb tilbagebetalt.

3. Inden den 15. maj og senest den 30. juni efter regnskabsårets udgang forelægger modtageren den endelige rapport med henblik på udbetaling af saldoen. Den endelige rapport skal bestå af følgende dokumenter:

a) en rapport om arbejdsprogrammets gennemførelse som defineret i bilag 1, del II, punkt 2.1

b) en finansopgørelse over de faktisk afholdte tilskudsberettigede udgifter, som følger budgetoverslagets opstilling

c) en samlet oversigt over indtægter og udgifter, svarende til modtagerens regnskab, for den i afgørelsen fastsatte tilskudsperiode, der fastsætter, i forbindelse med partier, det overskud, som partiet har overført til det næste regnskabsår, og det beløb, som opføres i den særlige reservekonto

d) fortegnelsen i artikel 6, stk. 1, litra b), i forordning (EF) nr. 2004/2003 over donatorer og de gaver, som hver donator har givet, der overstiger 500 EUR pr. år og pr. donator

e) en fortegnelse over kontrakter, med undtagelse af leasingkontrakter for kontorer og det lønnede personales ansættelseskontrakter, der overstiger 10 000 EUR, med detaljerede oplysninger om kontraktpartneren og dennes adresse samt omfanget af varer eller tjenesteydelser

f) en ekstern revisionsrapport om modtagerens regnskab udarbejdet af et uafhængigt organ eller en uafhængig ekspert, som efter national lovgivning er berettiget til at gennemføre regnskabskontrol og udpeget af Parlamentet for alle partier og fonde.

4. Den eksterne revision, der gennemføres i overensstemmelse med internationale revisionsstandarder, har til formål at kontrollere at:

a) finansopgørelserne er udarbejdet i overensstemmelse med modtagerens nationale ret, ikke indeholder urigtige oplysninger og giver et retvisende og korrekt billede af den finansielle situation og resultatet

b) de finansielle dokumenter, som modtageren har forelagt Europa-Parlamentet, er i overensstemmelse med de finansielle bestemmelser i Præsidiets afgørelse om tildeling af tilskud

c) de angivne udgifter faktisk er afholdt

d) indtægterne er udtømmende opregnet

e) kravene i forordning (EF) nr. 2004/2003 er opfyldt

f) kravene i afgørelsen om tildeling af tilskud, navnlig artikel II.7 og artikel II.11, er opfyldt

g) (for partier) ethvert overskud, der er overført til det næste regnskabsår, er blevet brugt i regnskabsårets første kvartal i henhold til artikel 6a i denne afgørelse fra Præsidiet

h) forpligtelserne som følge af finansforordningens artikel 125, stk. 5, og artikel 125, stk. 6, er opfyldt.

i) bidragene i naturalier er reelt formidlet til modtagerne og er blevet evalueret i overensstemmelse med de gældende regler.

Revisoren bemyndiges af Parlamentet efter de gældende udbudsprocedurer i finansforordningen. Revisorens honorar betales af Parlamentet.

5. Efter modtagelsen af de i stk. 3 nævnte dokumenter og af alle for Parlamentet nødvendige yderligere oplysninger, godkender Præsidiet på forslag af generalsekretæren den endelige rapport inden for en frist af tre måneder.

Præsidiet og, som led i forberedelsen af Præsidiets afgørelse, generalsekretæren kan anmode modtageren om at forelægge den dokumentation og de supplerende oplysninger, som Præsidiet anser for påkrævet for at godkende den endelige rapport.

Præsidiet kan efter at have hørt repræsentanterne for den pågældende modtager afvise den endelige rapport og kræve, at der forelægges en ny rapport inden for en frist på 15 dage.

Hvis der ikke foreligger en skriftlig reaktion fra Parlamentets side inden for den i første afsnit omhandlede frist på tre måneder, betragtes den endelige rapport som godkendt. Anmodes der om supplerende oplysninger, forlænges behandlingsfristen med fristen for fremskaffelse og evaluering af disse oplysninger.

Artikel 6a

Indtægtsoverskud, fremførsel og den særlige reservekonto

Indtægtsoverskuddet fra regnskabsåret N kan i overensstemmelse med finansforordningens artikel 125 overføres til det næste regnskabsår og/eller opføres i en særlig reserve. det består af forskellen mellem de samlede tilskudsberettigede udgifter og

a) det oprindelige tilskud, som Parlamentet har tildelt for regnskabsåret N i henhold til artikel 4, stk. 2, og

b) partiets egne indtægter, der er øremærket til at dække tilskudsberettigede udgifter, hvor partiet tidligere har dækket ikke-tilskudsberettigede udgifter kun ved at bruge egne indtægter og

c) overskud overført fra regnskabsåret N–1.

a) Indtægtsoverskud, som kan overføres til regnskabsår N+1, må ikke overstige 25 % af de samlede indtægter i stk. 1, litra a) og litra b)

b) Beløbet, som faktisk overføres, opføres i balancen for regnskabsår N som en »hensættelse, der skal overføres til regnskabsår N+1 for at dække tilskudsberettigede udgifter, som afholdes i første kvartal af N+1«. Tildelingen til denne hensættelse udgør en tilskudsberettiget udgift i regnskabsåret N.

c) Den pågældende hensættelse opføres i resultatopgørelsen for regnskabsåret N+1. En foreløbig regnskabsopgørelse udarbejdes senest den 31. marts i år N+1, hvori de faktisk afholdte tilskudsberettigede udgifter fastsættes, der er afholdt indtil denne dato. Hvis hensættelsen er større end udgifterne, fratrækkes forskellen mellem de to beløb fra tilskuddet, når det endelige tilskud for år N fastsættes i overensstemmelse med artikel 7.

a) Balancens passiver kan omfatte en særlig reservekonto, hvortil de eneste krediterede midler er indtægtsoverskuddet i stk. 1.

b) Indtægtsoverskuddet, der opføres i den særlige reservekonto, må ikke overstige forskellen mellem indtægten i stk. 1, litra b), og den teoretiske minimumsandel (15 %) af de egne indtægter, der er nødvendige til dækning af tilskudsberettigede udgifter, der faktisk er afholdt eller medtaget i hensættelsen, der overføres til regnskabsåret N+1.

c) Den særlige reservekonto for partier kan ikke krediteres med et beløb, som medfører, at dens samlede beløb overstiger referencebeløbet, som foreskrives i artikel 125, stk. 6, tredje afsnit, i finansforordningen, der defineres som det aritmetiske gennemsnit af de samlede indtægter i de tre sidste regnskabsår.

d) Den særlige reservekonto for fonde er reguleret af bestemmelserne i finansforordningens artikel 125, stk. 5, og artikel 184 i gennemførelsesbestemmelserne til finansforordningen.

Artikel 7

Fastsættelse af det endelige tilskud

1. Med forbehold af oplysninger, der indgår på et senere tidspunkt som led i kontrol og revision, fastsætter Præsidiet efter at have hørt repræsentanterne for den pågældende modtager, som udtrykker ønske herom, størrelsen af det endelige tilskud, der kan ydes til modtageren, på grundlag af de i artikel 6, stk. 3, nævnte dokumenter, som Præsidiet har accepteret.

2. Det samlede beløb, der udbetales til modtageren af Parlamentet, må under ingen omstændigheder overstige:

a) det maksimale tilskudsbeløb, jf. artikel I.3, stk. 2, i afgørelsen om tildeling af tilskud

b) 85 % af de tilskudsberettigede faktiske udgifter.

3. Tilskuddet er begrænset til det beløb, der er nødvendigt for at skabe balance mellem egne ressourcer og tilskudsberettigede udgifter i modtagerens driftsbudget i forbindelse med arbejdsprogrammets gennemførelse. Tilskuddet må under ingen omstændigheder bevirke, at modtageren opnår en fortjeneste, som fastsat i finansforordningens artikel 125. Ethvert overskud medfører en tilsvarende reduktion i tilskuddet.

4. På grundlag af det i overensstemmelse med stk. 1 og 3 fastsatte endelige tilskud og de samlede udbetalinger, der tidligere er foretaget i henhold til afgørelsen om tildeling af tilskud, fastsætter Præsidiet saldobeløbet som det resterende beløb, der tilkommer modtageren. Overstiger de samlede tidligere udbetalinger det endelige tilskud, udsteder generalsekretæren eller dennes stedfortræder en indtægtsordre for det overskydende beløb.

Artikel 8

Suspendering og reduktion af tilskuddet

På forslag af generalsekretæren skal Præsidiet suspendere udbetalingerne og reducere tilskuddet og i givet fald tilbagekalde afgørelsen om tildeling af tilskud, idet der eventuelt stilles krav om tilbagebetaling

a) i tilfælde af anvendelse af tilskuddet til udgifter, der ikke er tilladt efter forordning (EF) nr. 2004/2003

b) i tilfælde af manglende meddelelse efter artikel 4, stk. 3, i forordning (EF) nr. 2004/2003

c) i tilfælde af manglende overholdelse af de betingelser og krav, der er fastsat i artikel 3 og artikel 6 i forordning (EF) nr. 2004/2003

d) i tilfælde af indtræden af en af de i finansforordningens artikel 106 eller 107 nævnte situationer.

Inden der træffes afgørelse, giver Præsidiet modtageren mulighed for at udtale sig om de konstaterede uregelmæssigheder.

Artikel 9

Tilbagebetaling

1. Når der uretmæssigt er udbetalt beløb til modtageren, eller når en tilbagebetalingsprocedure er berettiget i henhold til vilkårene i afgørelsen om tildeling af tilskud, indbetaler modtageren de pågældende beløb til Parlamentet på de betingelser og inden for den frist, som Parlamentet fastsætter.

2. Hvis modtageren ikke foretager denne indbetaling inden for den tidsfrist, som Parlamentet har fastsat, lægger Parlamentet morarenter til de skyldige beløb efter den sats, der er fastsat i artikel II.13, stk. 3, i afgørelsen om tildeling af tilskud. Morarenterne omfatter tidsrummet fra den fastsatte betalingsfrist (ekskl. forfaldsdagen) til datoen for Parlamentets modtagelse af samtlige skyldige beløb (inkl. denne dato).

Artikel 10

Kontrol og revision

1. Generalsekretæren foretager den regelmæssige kontrol i henhold til artikel 5, stk. 1, i forordning (EF) nr. 2004/2003.

2. Modtageren forelægger alle de detaljerede oplysninger, der anmodes om, til Parlamentet eller ethvert andet af Parlamentet bemyndiget eksternt organ med henblik på, at Parlamentet kan kontrollere af, at der er sket en tilfredsstillende gennemførelse af arbejdsprogrammet og bestemmelserne for afgørelsen om tildeling af tilskud.

3. Modtageren sikrer, at Parlamentet har adgang til samtlige originale dokumenter, navnlig af regnskabs-, bank-, skatte- og afgiftsmæssig art, eller i behørigt begrundede undtagelsestilfælde til bekræftede genparter af de originale dokumenter vedrørende afgørelsen om tildeling af tilskud. Opbevaringsfristen udløber efter fem år fra tidspunktet for udbetaling af saldoen af skyldige beløb, jf. artikel I.4, stk. 2, i afgørelsen om tildeling af tilskud.

4. Modtageren medvirker til, at Parlamentet enten direkte ved hjælp af sine egne ansatte eller ved hjælp af ethvert andet af Parlamentet bemyndiget eksternt organ kan foretage en revision vedrørende anvendelsen af tilskuddet. Disse revisioner kan finde sted under hele løbetiden for afgørelsen om tildeling af tilskud og indtil udløbet af en periode på fem år fra tidspunktet for udbetaling af saldoen af skyldige beløb, jf. artikel I.4, stk. 2, i afgørelsen om tildeling af tilskud. Resultaterne af disse revisioner kan i givet fald medføre, at Præsidiet træffer afgørelse om tilbagebetaling.

5. Afgørelsen om tildeling af tilskud fastslår udtrykkeligt, at Parlamentet og Revisionsretten har beføjelse til gennem bilagskontrol og kontrol på stedet at føre kontrol med en modtager, der modtager et tilskud fra Unionens almindelige budget.

Ex post-kontroller kan foretages af den ved delegation bemyndigede anvisningsberettigede, som fastsat i finansforordningens artikel 66, stk. 6.

6. I henhold til Europa-Parlamentets og Rådets forordning (EU, Euratom) nr. 883/2013 (5), kan OLAF ligeledes foretage kontrol og inspektion på stedet i overensstemmelse med de i EU-retten fastsatte procedurer med henblik på beskyttelse af Unionens finansielle interesser mod svig og andre uregelmæssigheder. Resultaterne af disse kontroller kan i givet fald medføre, at Præsidiet træffer afgørelse om tilbagebetaling.

Artikel 11

Teknisk støtte

1. På forslag af generalsekretæren kan Præsidiet yde partier og fonde teknisk støtte i overensstemmelse med Præsidiets afgørelse af 14. marts 2000 om eksterne brugeres anvendelse af Parlamentets lokaler, som ændret, og enhver teknisk støtte fastsat i senere af Præsidiet vedtagne bestemmelser. Præsidiet kan til generalsekretæren uddelegere visse typer afgørelser vedrørende bevilling af teknisk støtte.

2. Hvert år inden for tre måneder efter regnskabsårets afslutning forelægger generalsekretæren Præsidiet en rapport med en detaljeret redegørelse for den tekniske støtte, som Europa-Parlamentet har ydet til hvert parti og hver fond. Rapporten offentliggøres efterfølgende på Parlamentets websted.

Artikel 11a

Regler for valgkampagner

I rimelig tid inden valget til Parlamentet kan Præsidiet vedtage regler om tilskudsberettigede udgifter i forbindelse med partiernes kampagne forud for dette valg.

Artikel 12

Offentlighed

1. Parlamentet offentliggør på sit websted som minimum de oplysninger, som er omhandlet i forordning (EF) nr. 2004/2003, artikel 9a, og artikel 191, stk. 1, i gennemførelsesbestemmelserne til finansforordningen, i det første halvår af det efterfølgende regnskabsår.

2. Modtageren offentliggør på sit websted eller, hvis der ikke findes noget websted, i et hensigtsmæssigt medium som minimum de oplysninger, der er nærmere fastsat i forordning (EF) nr. 2004/2003 i artikel 6, stk. 1, inden 30. september efter det regnskabsår, for hvilket tilskuddet er blevet tildelt.

Artikel 13

Domstolsprøvelse

De afgørelser, der træffes i henhold til denne afgørelse, kan indbringes for Den Europæiske Unions Domstol på de betingelser, der er fastsat i traktaten om Den Europæiske Unions funktionsmåde.

Artikel 14

Ikrafttræden

De ændringer til denne afgørelse, som Præsidiet vedtog den 13. januar 2014, finder anvendelse fra og med proceduren for tildeling af tilskud for 2014.

Artikel 15

Offenliggørelse

Denne afgørelse offentliggøres i Den Europæiske Unions Tidende og på Europa-Parlamentets websted.

(1) Ændret ved Præsidiets afgørelse af 1. februar 2006, 18. februar 2008, 2. februar 2011 og 13. januar 2014. Dette dokument vedrører en konsolideret udgave af Præsidiets afgørelse af 29. marts 2004, som senest ændret ved Præsidiets afgørelse af 13. januar 2014.

(2) EUT L 297 af 15.11.2003, s. 1.

(3) EUT L 298 af 26.10.2012, s. 1.

(4) EUT L 362 af 31.12.2012, s. 1.

(5) Europa-Parlamentets og Rådets forordning (EU, Euratom) nr. 883/2013 af 11. september 2013 om undersøgelser, der foretages af Det Europæiske Kontor for Bekæmpelse af Svig (OLAF) og om ophævelse af Europa-Parlamentets og Rådets forordning (EF) nr. 1073/1999 og Rådets forordning (Euratom) nr. 1074/1999 (EUT L 248 af 18.9.2013, s. 1).

BILAG 1

BILAG 2A (parti) BILAG Analytisk struktur i driftsbudgetoverslaget Udgifter Tilskudsberettigede udgifter Budget Faktisk A.1: Personaleudgifter 1. Lønninger 2. Diverse ydelser 3. Faglig uddannelse 4. Udgifter til personalets tjenesterejser 5. Øvrige personaleudgifter A.2: Udgifter til infrastrukturer og drift 1. Leje, ydelser og vedligeholdelsesudgifter 2. Installerings-, drifts- og vedligeholdelsesudgifter i forbindelse med udstyr 3. Udgifter til afskrivning af løsøre og fast ejendom 4. Papir- og kontormateriel 5. Porto og telekommunikation 6. Udgifter til trykning, oversættelse og reproduktion 7. Øvrige udgifter til infrastrukturer A.3: Driftsudgifter 1. Udgifter til dokumentation (aviser, presseagenturer, databaser) 2. Udgifter til undersøgelser og forskning 3. Udgifter til juridisk rådgivning 4. Udgifter til regnskab og revision 5. Støtte til tredjepart (1) 6. Øvrige driftsudgifter A.4: Møder og repræsentationsudgifter 1. Udgifter til møder 2. Deltagelse i seminarer og konferencer 3. Repræsentationsudgifter 4. Udgifter til gæstearrangementer 5. Øvrige mødeudgifter A.5: Udgifter til information og publikation 1. Publikationsudgifter 2. Oprettelse og drift af websteder 3. Reklameudgifter 4. Kommunikationsudgifter (gadgets) 5. Seminar og udstillinger 6. Valgkampagner (1) 7. Øvrige informationsudgifter A.6.: Udgifter i forbindelse med bidrag i naturalier A.7: Tildeling til »Hensættelsen til at dække tilskudsberettigede udgifter i første kvartal af N+ 1« ( 1 ) A. TILSKUDSBERETTIGEDE UDGIFTER I ALT B. I Ikke-tilskudsberettigede udgifter 1. Henlæggelser 2. Finansielle ydelser 3. Valutatab 4. Dubiøse fordringer 5. Øvrige … (anføres nærmere) B. IKKE-TILSKLUDSBERETTIGEDE UDGIFTER I ALT C. BUDGETTOTAL

Indtægter Budget Faktisk D.1 Ophævelse af »Hensættelsen til at dække tilskudsberettigede udgifter i første kvartal af N« (1) D.2 Tilskud fra Europa-Parlamentet D.3 Medlemsgebyrer 3.1 Fra medlemspartier 3.2 Fra individuelle medlemmer D.4 Gaver 4.1 Over 500 EUR 4.2 Ikke over 500 EUR D.5 Øvrige egne indtægter (til dækning af tilskudsberettigede udgifter) (i en oversigt) D.6 Bidrag i naturalier D. INDTÆGTER (til dækning af tilskudsberettigede udgifter) E.1 Øvrige egne indtægter (til dækning af tilskudsberettigede udgifter) (i en oversigt) E. INDTÆGTER (til dækning af ikke-tilskudsberettigede udgifter) F.3.4.2 Renter af forfinansiering F. INDTÆGTER I ALT G. Fortjeneste/tab (F – C)

H.1 Tildeling af egne indtægter til den særlige reservekonto H. Resultatopgørelse for kontrol af overholdelse af forbuddet mod fortjeneste (G – H.1) (1) Finder ikke anvendelse på politiske fonde på europæisk plan.